hu hu hu hu hu hu hu hu hu hu hu hu hu hu hu hu hu hu hu hu hu en en hu hu hu hu hu en hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en hu
Nyáron is biztonságban | Nyírkarász Önkormányzatának weboldala
Nyáron mindenki a lehető legtöbb időt tölti strandolással. A víz segít elviselni a hőséget, és remekül lehet szórakozni is. Azonban – akár folyóvíz, akár tó mellett, akár egy fürdő medencéiben strandolunk – a fürdőzés is komoly veszélyeket rejt. Sajnos a meggondolatlanság, az alapvető szabályok figyelmen kívül hagyása minden évben halálos balesetekkel jár.
A nyár egyik veszélyforrását a szabadvizek és a strandok jelentik. A fürdés tilalmát, vagy a veszélyes, fürdésre alkalmatlan helyeket “FÜRÖDNI TILOS!” táblával jelzik. Különösen veszélyesek a bányatavak, az állandóan változó vízmélység- és hőmérséklet különbség miatt. A folyóvizekben (folyók, vízfolyások, holtágak) és állóvizekben (mesterséges és természetes tavak) fürödni csak azokon a helyeken szabad, amelyek nem esnek tiltó rendelkezés alá, illetve kijelölt fürdőhelyek. Szabadvizek mentén a legbiztonságosabb a kijelölt fürdőhelyen történő fürdőzés. Ezeket a helyeket szakemberek választják és jelölik ki. Ügyelni kell ezeken a helyeken, hogy a fürdőhelyet kijelölő bóják között történjen a fürdőzés
Az új rendelkezések szerint, tiltott helyen fürdőzésért 5.000 Ft-tól – 50.000 Ft-ig terjedő helyszíni bírság szabható ki!
• Gyengén úszók csak sekély vízben fürödjenek!
• Ne fürödjön közvetlenül étkezés után, teli gyomorral!
• Szeszesitaltól befolyásolt, gyógyszer vagy kábító hatású más szer miatti bódult állapotban tartózkodjon a fürdőzéstől!
• Napozás után testét zuhanyozással, vagy más módon hűtse le, felhevült testtel soha ne menjen a vízbe!
• Lehetőség szerint ismerje meg a fürdésre igénybe venni kívánt vízterület sajátosságait, mederviszonyait, tájékozódjon a várható időjárásról és a segélykérés módjairól!
• Szív- és érrendszeri-, légző-, továbbá mozgásszervi betegségben szenvedők egyedül soha ne fürödjenek!
• Aki nem tud úszni, mély vízben ne használjon felfújható fürdőeszközt (gumicsónak, gumimatrac), azon lehetőleg ne aludjon el!
• Az úszóeszközök (vízibicikli, gumimatrac, illetve más felfújható eszköz) használata szintén fürdésnek minősül, így ezek használatára is a fürdés szabályai vonatkoznak.
• Fürdőzők közelében úszóeszközöket használni csak úgy szabad, hogy azok a fürdőzőket ne veszélyeztessék.
• Gumimatrac, vízibicikli használata során felhevült testtel nem szabad vízbe ugrani, és ne ugorjanak a vízbe anélkül, hogy előzetesen nem győződtek meg a meder mélységéről. Fejes-ugrás a sekély vízbe súlyos sérülést okozhat!
• A szélben elsodródott fürdőeszközök, felfújható vízi játékeszközök után ne ússzanak, mert életüket veszélyeztetik, ha ezt mégis megteszik és elsodródnak, maradjanak a felfújható eszközön, míg a segítség megérkezik, és ne hagyják el azt!
• Ha fázik, remeg a vízben, azonnal menjen ki a partra és törölközzön, vagy szárítkozzon meg!
• Ismeretlen helyen ne ugorjon vízbe, ugyanis a vízfelszín alatt található és nem látható kövek, cölöpök, karók és egyéb tárgyak maradandó csigolya- és gerincsérülést, rosszabb esetben akár halált is okozhatnak!
• Ha hínáros vízen kell átúszni, akkor azt a lehető legkisebb mozdulatokkal tegye!
• Ha az örvény lehúzza, ne kapálózzon, a lélegzetét visszatartva várja meg, míg az örvény ereje érezhetően csökken és ússzon a felszínre!
• Az úszni nem tudó gyermekeknek mindenféleképp, de a jól úszóknak is célszerű a mentőmellény vagy mentő-gallér használata. Biztonságos a megfelelő méretű, nyakgallérral rendelkező mentőmellény.
• Gyermeket még a vízparton sem hagyunk felügyelet nélkül!
• Gyermek és ifjúsági csoportok esetén a csoport vezetőjének a fürdőzők létszámának megfelelő számú, úszni tudó és a vízi mentésben jártas felnőtt személyekből figyelő és mentőőrséget kell állítania.
• Tizennégy éven aluli gyermekek felnőtt felügyelete nélkül lehetőleg ne használjanak vízibiciklit. Arról még felügyelet mellett se ugorjanak, vagy csússzanak a vízbe!
Vizek mellé akkor megyünk, ha jó az idő. Ez azonban könnyen el is romolhat, sokszor nagyon gyorsan. Különösen a Balaton hírhedt arról, hogy hirtelen kialakulhat a vihar. Nagyon fontos figyelni a viharjelzéseket, és kijönni a vízből az első jelzésre (a figyelmeztetést figyelmen kívül hagyók, vagy a már említett matracon elalvók is sokszor kerülnek veszélybe).
Legtöbbször gépkocsival közelítjük meg az enyhülés érdekében a vízpartot, illetve a zárt területen lévő fürdőhelyeket. Már a gépkocsi elhagyása előtt meg kell bizonyosodni arról, hogy az ablakok fel vannak-e húzva, az utastérben nem hagytunk-e olyan dolgot (pl. digitális fényképezőgép, videokamera, táska stb.), amely felkeltheti az elkövetők érdeklődését, hiszen a gépjármű nem trezor! Bizonyosodjunk meg arról, hogy gépkocsinkat lezártuk! Részesítsük előnyben a zárt, őrzött parkolókat!
A zsebtolvajok egyik kedvelt munkaterületei a tömegközlekedési eszközök (autóbuszok, vonatok). A zsúfoltságot, a nagy tömeget kihasználva, főleg fel-, és leszálláskor lökdösődni kezdenek, melynek során kihasználják a szoros érintkezést, így könnyen elemelik a pénztárcákat és egyéb értékeket.
• A tömegközlekedési eszközökön táskánkat mindig zárt állapotban és testünkhöz szorítva tartsuk! (Többször ellenőrizzük, míg utazunk).
• Pénztárcánkat, iratainkat, bankkártyánkat és telefonunkat mások által nehezen hozzáférhető és lehetőleg ne ugyanazon helyen tároljuk (PIN kód)!
• Ezeken a helyeken fokozottan figyeljük környezetünket, és ha mégis megtörténne a baj, akkor kérjünk segítséget, illetve értesítsük a Rendőrséget!
Nyaralásunk idején is gondoskodjunk otthonunk és értékeink védelméről!
• A nyílászárókat ne hagyjuk még bukóra sem nyitva szellőztetés címén, hisz a szúnyogháló nem véd meg a „hívatlan vendégektől”.
• Amennyiben anyagi lehetőségeink engedik, otthonunk biztonsága érdekében alkalmazzunk elektronikai védelmi rendszert is (hang-, és fényjelző készülék, távriasztás).
• Nagyobb értékű ingóságainkról lehetőség szerint készítsünk (digitális) fényképet, és részletes leírást, hogy egy esetleges betörés során a rendőrségnek érdemleges és használható információval tudjunk szolgálni. Ezeket az adatokat lehetőség szerint ne otthon a számítógépen tároljuk.
• Ha több napos utazást tervezünk, ne hangoztassuk környezetükben, hisz ezzel is felhívhatjuk a figyelmet magunkra. A szemfüles betörők alig várják, hogy tudomást szerezzenek olyan, jól berendezett lakásról, ami több napig üresen áll. Utazás előtt csak a szűk környezetünkkel tudassuk azt, hogy nem tartózkodunk otthon.
• Bízzunk meg valakit, hogy naponta ellenőrizze a lakást, a zárakat, nyílászárókat, hiszen fontos, hogy lássák a mozgást a lakásban.
• Kérjünk meg valakit, hogy naponta ürítse ki postaládánkat.
Bízunk abban, hogy tanácsainkkal biztonságosabbá és gondtalanabbá tehetjük pihenésüket!